Es gelingd eam dé gãnzn Refoamen duach zan griang und drozdem de Meahaid bai de Wåin zan gwinga. Im 1975ga wiad de SPÖ und damid sâi Regiarung zan zwoatn Måi mid absoluta Meahaid beschdetigt und s'Kabinet Kreisky III wiad ãngelobt. In deara Legislatuapeariodn håd da Kreisky ãgfãngd das a si intanazional ãngaschiad und håd a recht aktife ésdaraichische Aussnbolidik gmåcht. Ea håd si fian Fridn im Nån Osdn âigsézt und Kondakt zu fü arabische Bolitika aufgnuma und a zu dea dåmåis nu ois  Terror-Oaganisazion âigschduftn PLO. Dés håd eam fü Kritik aus Israel âibråcht, foa oim das ea, dea söwa a Jud is, mid soichane Laid iwahaupt rét. Ea woa åwa eha a Gégna fum Zionismus und håd a de Argument fu da arabischn Saitn faschdãndn und eanan Ãnschbruch auf a aigens Lãnd fia de Palesdinensa. In deara Zaid håd a guade Bezihungen zum egiptischn Bresident Anwar as-Sadat ghåbt und zum Muammar al-Gaddafi fu Libien wia a zum Jassir Arafat fu da PLO.